Onsdag blev Nibe Festivals musikprogram skudt i gang med blandt andre Jada og Suspekt, og efter et par års gabende tomhed var der tæt pakket ved Stor Scene.

'Det her, det vil lave om på alt. Det her er begyndelsen til en ny tid' De stod senest på Stor Scene i Skalskoven i 2019, for i to år har det været coronaens tid. Onsdag stod Suspekt igen på Nibe Festivals største scene og var med til at spille musikprogrammet og forhåbentlig en ny tid med festivaler i gang. Hovednavn på scenen 'Spreder sig i systemet, så vi ikk' ka' mærk', vi' hungrende' Ud over Suspekt bød onsdagen på flere store navne til de musikhungrende festivalgæster. Popsangeren Jada og Black Eyed Peace, som er et af hovednavnene, indtog også Stor Scene. Stor Scene er bare en af fem scener, der onsdag var fyldt med musik. For førstegangsfestivalist Malthe Beltoft fra Hjørring skulle musikdelen af festivalen skydes i gang på Blå Scene med Artigeardit. - Vi drikker lige lidt, så vi er klar til at komme allerforrest og give den fuld gas, siger Malthe Beltoft. For ham og vennerne startede festivalen allerede tirsdag på campen, hvor der blev spillet ølbowling, men musikken er også en vigtig del af programmet. Tæt pakket 'Der, hvor jeg kommer fra, er det tætheden, der binder lortet sammen' På første musikdag var det tydeligt, at det ikke bare var Malthe og vennerne, der var klar til at høre musik, for man kan roligt sige, at tætheden bandt pladsen sammen i Skalskoven, for der var propfyldt af mennesker efter Suspekt-koncerten. Noget andet, der er med til at binde festivalen sammen, er de frivillige, og for en, der er frivillig for første gang, kan de mange mennesker godt være overvældende. -  Det er lidt crowded, men det kører rigtig godt lige nu, siger Natascha, der kun har været med som gæst tidligere. At det kører rigtig godt, kan Nordjyllands Politi bakke op om. De patruljerer løbende på festivalen og kan melde om nogle rolige første dage uden anmeldelser. Så 'mellem folk badet i remoulade og pomfritter' , øl og højt humør kan musikken nu igen strømme på Nibe Festival. Torsdagens program byder blandt andet på Lars Lilholt Band, Tom Jones og Martin Jensen. Teksten i kursiv er taget fra Suspekts sang Proletar.